# Tanker ved åpning av HÅP på Slidreøya 15. des. 2020.

«Ingen har varda den vegen du skal gå – ut i det ukjende ut i det blå .

Dette er din veg.

Og berre du skal gå han.

Og det er uråd å snu……» (Olav H. Hauge)

Jeg tror alt dypest sett handler om å GÅ.

Fysisk, handler det om å sette en fot foran den andre

Men, jeg tror det å gå - handler vel så mye om å være i bevegelse, inni her – inni kroppen.

Og da er det hardt arbeid å gå.

For det handler om å møte hele meg, hele mitt liv, alle mine dager.

Og da vet jeg at ikke alt skinner.

Og jeg vet – innerst inne – at jeg må gå til noe.

Jeg må gå mot noe.

Jeg må gå fra noe.

Jeg må legge noe bak meg.

Jeg må forsøke å stå oppreist - gjennom nitidig arbeid - i møte med det ødelagte.

Jeg må finne, tørre å lete etter - en kjerne eller et ankerfeste på nytt.

Jeg må tåle å gå uten helt å vite veien.

Jeg har hørt sagt: «Den som går – står ikke stille».

Samtidig vet jeg at det å være i fengsel, også her på Slidreøya - omtales som å sette livet på vent.

Jeg vet ikke mye om dette.

Men det gjør dere.

Men også mens «livet leves på vent» tror jeg vi må gå - kan vi gå – og det på ulike måter.

Dette huset her – HÅP – er tenkt som et sted som åpner opp for måter å gå på.

Ytre vandringer og indre vandringer.

HÅP vil alltid se ulikt ut for oss, akkurat som våre vandringer er forskjellige.

Men – jeg tror at:

Det er alltid modig å HÅPE.

Det krever alltid krefter å tørre å ha HÅP.

Håp for nå.

Håp for framtid.

Håp om at fortid – ikke skal definere alt som handler om nåtid og framtid.

Mitt ønske for HÅP – er at dette lille huset, med sin atmosfære – i fengselshverdagen -

åpner opp for håpefulle vandringer

* for den enkelte av oss
* og samtidig vandringer i fellesskap

Vi trenger selv å GÅ videre, fortsette.

Vi trenger også hverandre - for å GÅ videre, fortsette.

Vi trenger hverandres HÅP i de vandringer vi selv skal gjøre.

Vi trenger å bære.

Vi trenger å bære hverandre.

Vi trenger å kjenne oss båret.

HÅP er for meg å GÅ.

Å GÅ er for meg å HÅPE.

Kanskje kan vi gå videre sammen -

I HÅP.

Med HÅP.

Også her på Slidreøya.

Jeg er glad for å være her sammen med dere.

Takk for dere.

Takk for HÅP.

Berit Kristin – sokneprest Vestre Slidre og fengselsprest Slidreøya